pythainlp/thailaw-v1.0 huggingface dataset:
ประกาศกรมธุรกิจพลังงาน

เรื่อง ข้อกําหนดด้านความปลอดภัยของภาชนะบรรจุก๊าซปิโตรเลียมเหลว พ.ศ. 2560

---------------------------------------------------------

          อาศัยอํานาจตามความในข้อ 5 วรรคสอง ข้อ 6 วรรคสอง ข้อ 18 วรรคสอง และข้อ 20 แห่งกฎกระทรวงภาชนะบรรจุก๊าซปิโตรเลียมเหลว พ.ศ. 2560 ออกตามพระราชบัญญัติควบคุมน้ํามันเชื้อเพลิง พ.ศ. 2542 และมาตรา 7 แห่งพระราชบัญญัติควบคุมน้ํามันเชื้อเพลิง พ.ศ. 2542 ซึ่งแก้ไขเพิ่มเติมโดยพระราชบัญญัติควบคุมน้ํามันเชื้อเพลิง (ฉบับที่ 2) พ.ศ. 2550 อธิบดีกรมธุรกิจพลังงานออกประกาศไว้ ดังต่อไปนี้


ข้อ ๑ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


หมวด ๑ เครื่องหมายอันตรายสําหรับกระป๋องก๊าซปิโตรเลียมเหลว

-------------------------------------


ข้อ ๒ เครื่องหมายอันตรายให้เป็นตามแบบเครื่องหมายอันตรายท้ายประกาศนี้


หมวด ๒ ข้อความที่แสดงถึงกําหนดการทดสอบตามวาระหรือวันครบอายุการใช้งาน

ของถังก๊าซปิโตรเลียมเหลวหุงต้ม

-----------------------------------


ข้อ ๓ ให้ใช้ข้อความเป็นอย่างน้อยว่า “ถังหมดอายุ [ปีที่ครบวาระทดสอบ]” แสดงถึงกําหนดการทดสอบตามวาระและวันครบอายุการใช้งานของถังก๊าซปิโตรเลียมเหลวหุงต้ม

          ข้อความตามวรรคหนึ่งเป็นตัวอักษรสีขาวมีขนาดมองเห็นได้ชัดเจนตามขนาดของถัง


หมวด ๓ หนังสือรับรองถังเก็บและจ่ายก๊าซปิโตรเลียมเหลวหรือถังขนส่งก๊าซปิโตรเลียมเหลว

-------------------------------------------------


ข้อ ๔ หนังสือรับรองถังเก็บและจ่ายก๊าซปิโตรเลียมเหลวหรือถังขนส่งก๊าซปิโตรเลียมเหลวที่ผลิต หรือสร้างขึ้นใหม่ หรือครบวาระ ให้เป็นไปตามแบบท้ายประกาศนี้


หมวด ๔ หลักเกณฑ์ในการกําหนดวันที่ได้ทดสอบและตรวจสอบครั้งหลังสุดของถังเก็บ

และจ่ายก๊าซปิโตรเลียมเหลว หรือถังขนส่งก๊าซปิโตรเลียมเหลว

--------------------------------------


ข้อ ๕ ในหมวดนี้

          “ถังครบวาระ” หมายความว่า ถังเก็บและจ่ายก๊าซปิโตรเลียมเหลวที่ได้ผ่านการทดสอบตรวจสอบครบทุก ๆ 5 ปี หรือถังขนส่งก๊าซปิโตรเลียมเหลวที่ได้ผ่านการทดสอบและตรวจสอบครบทุก ๆ 6 ปี นับแต่วันที่ได้ทดสอบและตรวจสอบครั้งหลังสุด


ข้อ ๖ วันที่ได้ทดสอบและตรวจสอบครั้งหลังสุดของถังครบวาระ ต้องเป็นไปตามหลักเกณฑ์ ดังต่อไปนี้

          (1) กรณีการทดสอบและตรวจสอบถังครบวาระ ทําล่วงหน้าระยะเวลาเกิน 1 ปี ก่อนวันที่ต้องทดสอบและตรวจสอบครบวาระครั้งต่อไปที่ระบุในหนังสือรับรอง ให้ใช้วันที่ทดสอบจริงเป็นวันที่ได้ทดสอบและตรวจสอบครั้งหลังสุด

          (2) กรณีการทดสอบและตรวจสอบถังครบวาระ ทําล่วงหน้าภายในระยะเวลา 1 ปีก่อนวันที่ต้องทดสอบและตรวจสอบครบวาระครั้งต่อไปที่ระบุในหนังสือรับรอง ให้ใช้วันที่ระบุในหนังสือรับรองดังกล่าวเป็นวันที่ได้ทดสอบและตรวจสอบครั้งหลังสุด

          (3) กรณีการทดสอบและตรวจสอบถังครบวาระ ล่าช้าหลังวันที่ต้องทดสอบและตรวจสอบครบวาระครั้งต่อไปที่ระบุในหนังสือรับรอง ให้ใช้วันที่ระบุในหนังสือรับรองดังกล่าวเป็นวันที่ได้ทดสอบและตรวจสอบครั้งหลังสุด


ผู้มีอํานาจลงนาม - ประกาศ ณ วันที่ 27 ตุลาคม พ.ศ. 2560

 

วิฑูรย์  กุลเจริญวิรัตน์

อธิบดีกรมธุรกิจพลังงาน


อื่นๆ - [เอกสารแนบท้าย]

 

1. แบบเครื่องหมายอันตราย

2. หนังสือรับรองถังเก็บและจ่ายก๊าซปิโตรเลียมเหลว/ถังขนส่งก๊าซปิโตรเลียมเหลว หมายเลขประจําถัง.........

(ดูข้อมูลจากภาพกฎหมาย)
คําสั่งคณะกรรมการคุ้มครองผู้บริโภค

ที่ 5/2556

เรื่อง ห้ามขายสินค้าอุปกรณ์ไฟฟ้าช็อตสําหรับแกล้งคน

--------------------------------------------------------

          ตามที่คณะกรรมการคุ้มครองผู้บริโภคมีคําสั่งที่ 1/2556 ห้ามขายสินค้า “อุปกรณ์ไฟฟ้าช็อตสําหรับแกล้งคน” เป็นการชั่วคราว ลงวันที่ 5 กุมภาพันธ์ 2556 ซึ่งคณะกรรมการคุ้มครองผู้บริโภคได้พิจารณาแล้ว มีความเห็นว่า มีเหตุอันน่าเชื่อว่าสินค้าที่เรียกกันว่า “อุปกรณ์ไฟฟ้าช็อตสําหรับแกล้งคน” เป็นสินค้าที่อาจเป็นอันตรายแก่ผู้บริโภค จึงให้ผู้ประกอบธุรกิจซึ่งประสงค์จะขาย ผลิต สั่ง หรือนําเข้ามาในราชอาณาจักรซึ่งอุปกรณ์ไฟฟ้าช็อตสําหรับแกล้งคน ทําการติดต่อกับสํานักงานคณะกรรมการคุ้มครองผู้บริโภค เพื่อดําเนินการทดสอบหรือพิสูจน์สินค้าดังกล่าวว่าไม่เป็นอันตรายแก่ผู้บริโภค ภายในสามสิบวันนับแต่วันประกาศในราชกิจจานุเบกษา นั้น

          เนื่องจากปรากฏว่าไม่มีผู้ประกอบธุรกิจเกี่ยวกับสินค้าอุปกรณ์ไฟฟ้าช็อตสําหรับแกล้งคนรายใดติดต่อสํานักงานคณะกรรมการคุ้มครองผู้บริโภคเพื่อดําเนินการทดสอบหรือพิสูจน์ว่าสินค้านั้นไม่เป็นอันตรายแก่ผู้บริโภคภายในกําหนดเวลาดังกล่าว

          คณะกรรมการคุ้มครองผู้บริโภคในการประชุมครั้งที่ 3/2556 เมื่อวันที่ 31 พฤษภาคม 2556 พิจารณาแล้ว เห็นว่า สินค้าอุปกรณ์ไฟฟ้าช็อตสําหรับแกล้งคนเป็นสินค้าที่อาจเป็นอันตรายแก่ผู้บริโภคและเป็นกรณีไม่อาจป้องกันอันตรายที่เกิดจากสินค้านั้นได้ โดยการกําหนดฉลากตามมาตรา 30 แห่งพระราชบัญญัติคุ้มครองผู้บริโภค พ.ศ. 2522 หรือตามกฎหมายอื่น จึงมีมติให้มีคําสั่งห้ามขายสินค้าอุปกรณ์ไฟฟ้าช็อตสําหรับแกล้งคนเป็นการถาวร

          อาศัยอํานาจตามความในมาตรา 36 วรรคสอง แห่งพระราชบัญญัติคุ้มครองผู้บริโภค พ.ศ. 2522 อันเป็นกฎหมายที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งตามมาตรา 29 ประกอบกับมาตรา 41 มาตรา 43 และมาตรา 45 ของรัฐธรรมนูญแห่งราชอาณาจักรไทย พุทธศักราช 2550 บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการคุ้มครองผู้บริโภค จึงมีคําสั่งดังต่อไปนี้


ข้อ ๑ ให้ยกเลิกคําสั่งคณะกรรมการคุ้มครองผู้บริโภคที่ 1/2556 เรื่อง ห้ามขายสินค้า “อุปกรณ์ไฟฟ้าช็อตสําหรับแกล้งคน” เป็นการชั่วคราว ลงวันที่ 5 กุมภาพันธ์ 2556


ข้อ ๒ ห้ามขายสินค้าอุปกรณ์ไฟฟ้าช็อตสําหรับแกล้งคน

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - สั่ง ณ วันที่ 17 มิถุนายน พ.ศ. 2556

 

วราเทพ  รัตนากร

รัฐมนตรีประจําสํานักนายกรัฐมนตรี

ประธานกรรมการคุ้มครองผู้บริโภค
ประกาศกรมธุรกิจพลังงาน

เรื่อง แบบรายงานการเกิดอุบัติเหตุของถังขนส่งน้ํามัน พ.ศ. 2560

------------------------------------------

          อาศัยอํานาจตามความในข้อ 48 วรรคสาม แห่งกฎกระทรวงการขนส่งน้ํามันโดยถังขนส่งน้ํามัน พ.ศ. 2558 ออกตามความในพระราชบัญญัติควบคุมน้ํามันเชื้อเพลิง พ.ศ. 2542 อธิบดีกรมธุรกิจพลังงานออกประกาศไว้ ดังต่อไปนี้


ข้อ ๑ ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


ข้อ ๒ แบบรายงานการเกิดอุบัติเหตุของถังขนส่งน้ํามันให้เป็นไปตามท้ายประกาศนี้


ผู้มีอํานาจลงนาม - ประกาศ ณ วันที่ 29 มีนาคม พ.ศ. 2560

 

วิฑูรย์  กุลเจริญวิรัตน์

อธิบดีกรมธุรกิจพลังงาน


อื่นๆ - [เอกสารแนบท้าย]

 

 

 

1. แบบรายงานการเกิดอุบัติเหตุของถังขนส่งน้ํามัน

 

 

 

(ดูข้อมูลจากภาพกฎหมาย)
คําสั่งคณะกรรมการคุ้มครองผู้บริโภค

ที่ 1/2556

เรื่อง ห้ามขายสินค้า “อุปกรณ์ไฟฟ้าช็อตสําหรับแกล้งคน” เป็นการชั่วคราว

-------------------------------------------------

          ด้วยปรากฏว่าในปัจจุบันมีการขายอุปกรณ์ไฟฟ้าช็อตสําหรับแกล้งคน ที่ผลิตออกมาในรูปแบบต่าง ๆ เช่น หมากฝรั่ง รีโมทรถยนต์ ปากกา สวิตซ์เปิด - ปิดไฟฟ้า โดยอุปกรณ์ดังกล่าวใช้หลักการช็อตด้วยไฟฟ้า สํานักงานคณะกรรมการคุ้มครองผู้บริโภคจึงได้ส่งสินค้าให้ห้องปฏิบัติการของภาควิชาวิศวกรรมไฟฟ้า คณะวิศวกรรมศาสตร์ จุฬาลงกรณ์มหาวิทยาลัย ดําเนินการทดสอบ พบว่าอุปกรณ์ไฟฟ้าช็อตสําหรับแกล้งคนมีค่าแรงดันไฟฟ้าสูงสุดประมาณ 500 - 1,000 โวลต์ สามารถจ่ายกระแสไฟฟ้าไหลผ่านอวัยวะของร่างกายได้อย่างต่อเนื่องและคงที่ตลอดระยะเวลาที่กดหรือดึงอุปกรณ์นั้น ซึ่งอาจทําให้เกิดกระแสไฟฟ้ารั่วตามผิวหนังสูงเกินกว่า 0.02 แอมแปร์ มีผลให้บุคคลอาจหมดสติ หรือถ้าหากกระแสไฟฟ้าสูงเกินกว่า 0.2 แอมแปร์ จะทําให้ผิวหนังบริเวณที่เป็นเส้นทางการเดินของกระแสเกิดเป็นรอยแผลไหม้ได้ สินค้าดังกล่าวอาจเป็นอันตรายต่อเด็กเล็กหรือผู้ป่วยโรคหัวใจ

         คณะกรรมการคุ้มครองผู้บริโภคในการประชุมครั้งที่ 1/2556 เมื่อวันที่ 31 มกราคม 2556 ได้พิจารณาแล้ว มีความเห็นว่า มีเหตุอันน่าเชื่อว่าสินค้าที่เรียกกันว่า “อุปกรณ์ไฟฟ้าช็อตสําหรับแกล้งคน” เป็นสินค้าที่อาจเป็นอันตรายแก่ผู้บริโภค และมีความจําเป็นเร่งด่วนที่จะต้องป้องกันอันตรายและคุ้มครองผู้บริโภคให้ได้รับความปลอดภัยในการใช้สินค้าชนิดนี้ จึงมีมติให้มีคําสั่งห้ามขายสินค้าที่เรียกกันว่า “อุปกรณ์ไฟฟ้าช็อตสําหรับแกล้งคน” เป็นการชั่วคราว

         อาศัยอํานาจตามความในมาตรา 36 วรรคสาม แห่งพระราชบัญญัติคุ้มครองผู้บริโภค พ.ศ. 2522 อันเป็นกฎหมายที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งตามมาตรา 29 ประกอบกับมาตรา 41 มาตรา 43 และมาตรา 45 ของรัฐธรรมนูญแห่งราชอาณาจักรไทย พุทธศักราช 2550 บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการคุ้มครองผู้บริโภค จึงมีคําสั่งดังต่อไปนี้

         (1) ห้ามขายสินค้าอุปกรณ์ไฟฟ้าช็อตสําหรับแกล้งคนเป็นการชั่วคราว จนกว่าคณะกรรมการคุ้มครองผู้บริโภคจะมีคําสั่งยกเลิก  ทั้งนี้ ให้รวมถึงการให้เช่า ให้เช่าซื้อ หรือจัดหาให้ไม่ว่าด้วยประการใด ๆ โดยเรียกค่าตอบแทนเป็นเงิน หรือผลประโยชน์ตอบแทนอย่างอื่น ตลอดจนการเสนอหรือการชักชวนเพื่อการดังกล่าว

         (2) ให้ผู้ประกอบธุรกิจซึ่งประสงค์จะขาย ผลิต สั่ง หรือนําเข้ามาในราชอาณาจักรซึ่งอุปกรณ์ไฟฟ้าช็อตสําหรับแกล้งคน ทําการติดต่อกับสํานักงานคณะกรรมการคุ้มครองผู้บริโภค เพื่อดําเนินการทดสอบหรือพิสูจน์สินค้าดังกล่าวว่าไม่เป็นอันตรายแก่ผู้บริโภค ภายในสามสิบวันนับแต่วันประกาศในราชกิจจานุเบกษา

         ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - สั่ง ณ วันที่ 5 กุมภาพันธ์ พ.ศ. 2556

 

วราเทพ  รัตนากร

รัฐมนตรีประจําสํานักนายกรัฐมนตรี

ประธานกรรมการคุ้มครองผู้บริโภค
คําสั่งคณะกรรมการคุ้มครองผู้บริโภค

ที่ 15/2551

เรื่อง ห้ามขายสินค้าภาชนะสําหรับปรุงหรือบรรจุอาหารที่ใช้ตะกั่วเป็นตัวประสานรอยเชื่อมต่อ

--------------------------------------------

          ตามที่คณะกรรมการคุ้มครองผู้บริโภคได้ออกคําสั่งที่ 13/2550 ลงวันที่ 28 พฤศจิกายน 2550 ห้ามขายสินค้าภาชนะสําหรับปรุงหรือบรรจุอาหารที่ใช้ตะกั่วเป็นตัวประสานรอยเชื่อมต่อ เนื่องจากมีเหตุน่าเชื่อว่าสินค้าดังกล่าวอาจเป็นอันตรายแก่ผู้บริโภคเป็นการชั่วคราว จนกว่าจะได้มีการทดสอบหรือพิสูจน์ให้ปรากฏว่าสินค้าดังกล่าวนั้นไม่อาจเป็นอันตรายแก่ผู้บริโภค

          คณะกรรมการคุ้มครองผู้บริโภคได้พิจารณาในการประชุมครั้งที่ 5/2551 เมื่อวันที่ 13 สิงหาคม 2551 แล้ว มีความเห็นว่า มีเหตุอันน่าเชื่อว่าสินค้าภาชนะสําหรับปรุงหรือบรรจุอาหารที่ใช้ตะกั่วเป็นตัวประสานรอยเชื่อมต่อเป็นสินค้าที่อาจเป็นอันตรายแก่ผู้บริโภค และเป็นกรณีไม่อาจป้องกันอันตรายที่เกิดจากสินค้านั้นได้ โดยการกําหนดฉลากตามมาตรา 30 แห่งพระราชบัญญัติคุ้มครองผู้บริโภค พ.ศ. 2522 หรือตามกฎหมายอื่น จึงมีมติให้มีคําสั่งห้ามขายสินค้าภาชนะสําหรับปรุงหรือบรรจุอาหารที่ใช้ตะกั่วเป็นตัวประสานรอยเชื่อมต่อเป็นการถาวร

          อาศัยอํานาจตามความในมาตรา 36 วรรคสอง แห่งพระราชบัญญัติคุ้มครองผู้บริโภค พ.ศ. 2522 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งตามมาตรา 29 ประกอบกับมาตรา 43 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการคุ้มครองผู้บริโภคจึงมีคําสั่ง ดังต่อไปนี้


ข้อ ๑ ให้ยกเลิกคําสั่งคณะกรรมการคุ้มครองผู้บริโภค ที่ 13/2550 เรื่อง ห้ามขายสินค้าภาชนะสําหรับปรุงหรือบรรจุอาหารที่ใช้ตะกั่วเป็นตัวประสานรอยเชื่อมต่อเป็นการชั่วคราว


ข้อ ๒ ห้ามขายสินค้าภาชนะสําหรับปรุงหรือบรรจุอาหารที่ใช้ตะกั่วเป็นตัวประสานรอยเชื่อมต่อ

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - สั่ง ณ วันที่ 19 สิงหาคม พ.ศ. 2551

 

ชูศักดิ์  ศิรินิล

รัฐมนตรีประจําสํานักนายกรัฐมนตรี

ประธานกรรมการคุ้มครองผู้บริโภค
คําสั่งคณะกรรมการคุ้มครองผู้บริโภค

ที่ 14/2551

เรื่อง ห้ามขายสินค้าเครื่องทําน้ําเย็นที่ใช้ตะกั่วเป็นตัวประสานรอยเชื่อมต่อของตะเข็บถังน้ําหรือท่อส่งน้ํา

---------------------------------------------------

          ตามที่คณะกรรมการคุ้มครองผู้บริโภคได้ออกคําสั่งที่ 10/2550 ลงวันที่ 5 ตุลาคม 2550 ห้ามขายสินค้าเครื่องทําน้ําเย็นที่ใช้ตะกั่วเป็นตัวประสานรอยเชื่อมต่อของตะเข็บถังน้ําหรือท่อส่งน้ํา เนื่องจากมีเหตุน่าเชื่อว่าสินค้าดังกล่าวอาจเป็นอันตรายแก่ผู้บริโภคเป็นการชั่วคราว จนกว่าจะได้มีการทดสอบหรือพิสูจน์ให้ปรากฏว่าสินค้าดังกล่าวนั้นไม่อาจเป็นอันตรายแก่ผู้บริโภค

         คณะกรรมการคุ้มครองผู้บริโภคได้พิจารณาในการประชุมครั้งที่ 5/2551 เมื่อวันที่ 13 สิงหาคม 2551 แล้ว มีความเห็นว่า มีเหตุอันน่าเชื่อว่าสินค้าเครื่องทําน้ําเย็นที่ใช้ตะกั่วเป็นตัวประสานรอยเชื่อมต่อของตะเข็บถังน้ําหรือท่อส่งน้ําเป็นสินค้าที่อาจเป็นอันตรายแก่ผู้บริโภค และเป็นกรณีไม่อาจป้องกันอันตรายที่เกิดจากสินค้านั้นได้ โดยการกําหนดฉลากตามมาตรา 30 แห่งพระราชบัญญัติคุ้มครองผู้บริโภค พ.ศ. 2522 หรือตามกฎหมายอื่น จึงมีมติให้มีคําสั่งห้ามขายสินค้าเครื่องทําน้ําเย็นที่ใช้ตะกั่วเป็นตัวประสานรอยเชื่อมต่อของตะเข็บถังน้ําหรือท่อส่งน้ําเป็นการถาวร

         อาศัยอํานาจตามความในมาตรา 36 วรรคสอง แห่งพระราชบัญญัติคุ้มครองผู้บริโภค พ.ศ. 2522 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งตามมาตรา 29 ประกอบกับมาตรา 43 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการคุ้มครองผู้บริโภคจึงมีคําสั่ง ดังต่อไปนี้


ข้อ ๑ ให้ยกเลิกคําสั่งคณะกรรมการคุ้มครองผู้บริโภค ที่ 10/2550 เรื่อง ห้ามขายสินค้าเครื่องทําน้ําเย็นที่ใช้ตะกั่วเป็นตัวประสานรอยเชื่อมต่อของตะเข็บถังน้ําหรือท่อส่งน้ําเป็นการชั่วคราว


ข้อ ๒ ห้ามขายสินค้าเครื่องทําน้ําเย็นที่ใช้ตะกั่วเป็นตัวประสานรอยเชื่อมต่อของตะเข็บถังน้ําหรือท่อส่งน้ํา

         ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - สั่ง ณ วันที่ 19 สิงหาคม พ.ศ. 2551

 

ชูศักดิ์  ศิรินิล

รัฐมนตรีประจําสํานักนายกรัฐมนตรี

ประธานกรรมการคุ้มครองผู้บริโภค
คําสั่งคณะกรรมการคุ้มครองผู้บริโภค

ที่ 11/2550

เรื่อง ห้ามขายสินค้าเครื่องเล่นล่องแก่ง ชื่อ “อินเดียน่า ล็อก” (Indiana Log)

ในสวนสยามเป็นการชั่วคราว

--------------------------------------------------

          ด้วยปรากฏว่าเมื่อวันที่ 23 ตุลาคม 2550 มีผู้บริโภคได้ไปใช้บริการเครื่องเล่นล่องแก่ง ชื่อ “อินเดียน่า ล็อก” (Indiana Log) ในสวนสยามแล้วได้เกิดอุบัติเหตุขึ้นกับเครื่องเล่นดังกล่าว โดยมีผู้ได้รับบาดเจ็บและเสียชีวิตจากการใช้บริการนั้น

          คณะกรรมการคุ้มครองผู้บริโภคในการประชุมครั้งที่ 7/2550 เมื่อวันที่ 24 ตุลาคม 2550 ได้พิจารณาแล้ว เห็นว่า มีเหตุอันน่าเชื่อว่าสินค้าเครื่องเล่นล่องแก่ง ชื่อ “อินเดียน่า ล็อก” (Indiana Log) ในสวนสยามเป็นสินค้าที่อาจเป็นอันตรายแก่ผู้บริโภค จึงมีความจําเป็นและเร่งด่วนที่จะป้องกันอันตรายและคุ้มครองผู้บริโภคให้ได้รับความปลอดภัยจากการใช้สินค้าชนิดนี้  ฉะนั้น อาศัยอํานาจตามมาตรา 36 วรรคหนึ่ง และวรรคสาม แห่งพระราชบัญญัติคุ้มครองผู้บริโภค พ.ศ. 2522 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งตามมาตรา 29 ประกอบกับมาตรา 43 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมายคณะกรรมการคุ้มครองผู้บริโภคจึงมีคําสั่ง ดังต่อไปนี้

          (1) ห้ามขายสินค้าเครื่องเล่นล่องแก่ง ชื่อ “อินเดียน่า ล็อก” (Indiana Log) ในสวนสยามเป็นการชั่วคราว จนกว่าคณะกรรมการคุ้มครองผู้บริโภคจะมีคําสั่งยกเลิก  ทั้งนี้ ให้รวมถึงการให้เช่า ให้เช่าซื้อ หรือจัดหาให้ไม่ว่าด้วยประการใด ๆ โดยเรียกค่าตอบแทนเป็นเงินหรือผลประโยชน์อย่างอื่น ตลอดจนการเสนอหรือการชักชวนเพื่อการดังกล่าว

          (2) ให้ผู้ประกอบธุรกิจทําการติดต่อกับสํานักงานคณะกรรมการคุ้มครองผู้บริโภคโดยเร็วที่สุด เพื่อดําเนินการทดสอบหรือพิสูจน์สินค้าดังกล่าวว่าสินค้านั้นไม่อาจเป็นอันตรายแก่ผู้บริโภค  ทั้งนี้ โดยให้ดําเนินการทดสอบหรือพิสูจน์ให้สามารถรู้ผลได้ภายในสามสิบวัน นับแต่วันที่คําสั่งนี้ประกาศในราชกิจจานุเบกษา

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - สั่ง ณ วันที่ 25 ตุลาคม พ.ศ. 2550

 

ทิพาวดี  เมฆสวรรค์

รัฐมนตรีประจําสํานักนายกรัฐมนตรี

ประธานกรรมการคุ้มครองผู้บริโภค
คําสั่งคณะกรรมการคุ้มครองผู้บริโภค

ที่ 9/2550

เรื่อง ห้ามขายสารที่ใช้ในวิธีไบโอเทคนิคเป็นการชั่วคราว

----------------------------------------------

          ด้วยคณะกรรมการคุ้มครองผู้บริโภคได้พบว่า สารที่ใช้ในวิธีไบโอเทคนิคที่สถานพยาบาลนํามาฉีดเข้าส่วนต่าง ๆ ของร่างกายให้กับบุคคลทั่วไปนั้น ยังไม่เป็นที่ยอมรับในวงการแพทย์ และมีประชาชนได้รับความเสียหายจากการใช้สารดังกล่าวเป็นจํานวนมาก ซึ่งความเสียหายที่เกิดขึ้นมักเป็นความเสียหายอย่างถาวรซึ่งแก้ไขได้ยากและในบางกรณีไม่สามารถแก้ไขได้ โดยสารที่ใช้ในวิธีไบโอเทคนิคที่ผลิตใช้ฉีดหรือนําเข้าสู่ส่วนต่าง ๆ ของร่างกายให้คนไข้เป็นการผลิตวัสดุขึ้นเองและเป็นวิธีที่ไม่เคยผ่านกระบวนการวิจัยอย่างถูกขั้นตอนตามหลักวิชาการทางการแพทย์ เป็นวิธีที่ยังไม่ได้มีการกําหนดเป็นมาตรฐานทางการแพทย์ในประเทศไทยและสารดัดแปลงนั้น ยังไม่ได้มีการพิสูจน์ทางวิทยาศาสตร์ว่าจะไม่ก่อให้เกิดผลเสียแก่คนในระยะยาวและยังไม่ได้ผ่านการพิจารณาจากสํานักงานคณะกรรมการอาหารและยา

          คณะกรรมการบริหารสมาคมศัลยแพทย์ตกแต่งแห่งประเทศไทยได้มีมติขอให้แพทย์ที่เกี่ยวข้องในเรื่องนี้ ระงับการฉีดสารเข้าสู่ร่างกายผู้ป่วยด้วยวิธีไบโอเทคนิค รวมทั้งระงับการแนะนําให้แพทย์อื่นฉีดให้คนไข้ไว้ก่อนจนกว่าจะมีหลักฐานหรือข้อมูลใหม่ที่ทําให้พิสูจน์ได้ว่าจะไม่ทําอันตรายและความเสียหายให้แก่คนไข้ และสมาคมศัลยแพทย์ตกแต่งแห่งประเทศไทยพบว่าจากการสอบถามแพทย์ที่เป็นสมาชิกเพียง 9 คน มีสถิติคนไข้จํานวนมากรวม 79 คน มีปัญหาจากการได้รับการฉีดสารที่ใช้ในวิธีไบโอเทคนิค นอกจากนี้ คณะกรรมการบริหารราชวิทยาลัยศัลยแพทย์แห่งประเทศไทยก็ได้มีมติว่าวิธีไบโอเทคนิคเป็นวิธีที่ยังไม่ได้มีการกําหนดเป็นมาตรฐานทางการแพทย์ในประเทศไทย และทําให้เกิดปัญหาทางจริยธรรม เมื่อมีการนําวิธีการนี้ไปดําเนินการโดยไม่ได้ผ่านกระบวนการวิจัยอย่างถูกขั้นตอนที่กําหนดขึ้นโดยแพทย์สภา

          คณะกรรมการคุ้มครองผู้บริโภคในการประชุมครั้งที่ 5/2550 เมื่อวันพฤหัสบดีที่ 9 สิงหาคม 2550 และครั้งที่ 6/2550 เมื่อวันพฤหัสบดีที่ 4 ตุลาคม 2550 ได้พิจารณาแล้วเห็นว่า มีเหตุอันน่าเชื่อได้ว่าสารที่ใช้ในวิธีไบโอเทคนิคเป็นสินค้าที่อาจเป็นอันตรายแก่ผู้บริโภค และมีความจําเป็นและเร่งด่วนที่จะต้องป้องกันอันตรายและคุ้มครองผู้บริโภคให้ได้รับความปลอดภัยจากการใช้สินค้าชนิดนี้  ฉะนั้น อาศัยอํานาจตามมาตรา 36 วรรคหนึ่งและวรรคสาม แห่งพระราชบัญญัติคุ้มครองผู้บริโภค พ.ศ. 2522 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งตามมาตรา 29 ประกอบกับมาตรา 43 ของรัฐธรรมนูญแห่งราชอาณาจักรไทย บัญญัติให้กระทําได้โดยอํานาจตามบทบัญญัติแห่งกฎหมาย คณะกรรมการคุ้มครองผู้บริโภคจึงมีคําสั่ง ดังต่อไปนี้

          1. ห้ามขายสารที่ใช้ในวิธีไบโอเทคนิคเป็นการชั่วคราวจนกว่าคณะกรรมการคุ้มครองผู้บริโภคจะมีคําสั่งยกเลิก  ทั้งนี้ ให้รวมถึงการจัดหาให้ไม่ว่าด้วยประการใด ๆ โดยเรียกค่าตอบแทนเป็นเงินหรือผลประโยชน์อย่างอื่น ตลอดจนการเสนอหรือการชักชวนเพื่อการดังกล่าวด้วย

          2. ให้ผู้ประกอบธุรกิจซึ่งประสงค์จะขาย ผลิต สั่งหรือนําเข้ามาในราชอาณาจักรเพื่อขายสารที่ใช้ในวิธีไบโอเทคนิคทําการติดต่อกับสํานักงานคณะกรรมการคุ้มครองผู้บริโภคโดยเร็วที่สุดเพื่อดําเนินการทดสอบหรือพิสูจน์สินค้าดังกล่าวว่าสินค้านั้นไม่อาจเป็นอันตรายแก่ผู้บริโภค  ทั้งนี้ โดยให้ดําเนินการทดสอบหรือพิสูจน์ให้สามารถรู้ผลได้ภายในสามสิบวันนับแต่วันที่คําสั่งนี้ประกาศในราชกิจจานุเบกษา

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - สั่ง ณ วันที่ 4 ตุลาคม พ.ศ. 2550

 

ทิพาวดี  เมฆสวรรค์

รัฐมนตรีประจําสํานักนายกรัฐมนตรี

ประธานกรรมการคุ้มครองผู้บริโภค
คําสั่งคณะกรรมการคุ้มครองผู้บริโภค

ที่ 4/2550

เรื่อง ห้ามขายสินค้าเครื่องเล่นฉีดน้ําที่มีลักษณะเป็นกระบอกสูบ

และใช้แรงอัดกระแทกน้ําในกระบอกสูบโดยตรง

------------------------------------------------------------

          ตามที่คณะกรรมการคุ้มครองผู้บริโภคได้ออกคําสั่งที่ 1/2546 ลงวันที่ 26 มีนาคม 2546 ห้ามขายสินค้าเครื่องเล่นฉีดน้ําที่มีลักษณะเป็นกระบอกสูบและใช้แรงอัดกระแทกน้ําในกระบอกสูบโดยตรงเนื่องจากมีเหตุน่าเชื่อว่าสินค้าดังกล่าวอาจเป็นอันตรายแก่ผู้บริโภคเป็นการชั่วคราวจนกว่าจะได้มีการทดสอบหรือพิสูจน์ให้ปรากฏว่าสินค้าดังกล่าวนั้นไม่อาจเป็นอันตรายแก่ผู้บริโภค นั้น ต่อมาได้มีการดําเนินการทดสอบหรือพิสูจน์โดยผู้ประกอบธุรกิจและคณะแพทยศาสตร์ โรงพยาบาลรามาธิบดี ปรากฏว่าสินค้านั้นอาจเป็นอันตรายแก่ผู้บริโภค และคณะกรรมการคุ้มครองผู้บริโภคเห็นว่ากรณีไม่อาจป้องกันอันตรายที่จะเกิดจากสินค้านั้นได้โดยการกําหนดฉลากตามมาตรา 30 หรือตามกฎหมายอื่น

          อาศัยอํานาจตามความในมาตรา 36 วรรคสอง แห่งพระราชบัญญัติคุ้มครองผู้บริโภค พ.ศ. 2522 คณะกรรมการคุ้มครองผู้บริโภคออกคําสั่งไว้ ดังต่อไปนี้


ข้อ ๑ ให้ยกเลิกคําสั่งคณะกรรมการคุ้มครองผู้บริโภค ที่ 1/2546 เรื่อง ห้ามขายสินค้าเครื่องเล่นฉีดน้ําที่มีลักษณะเป็นกระบอกสูบและใช้แรงอัดกระแทกน้ําในกระบอกสูบโดยตรงเป็นการชั่วคราว


ข้อ ๒ ห้ามขายสินค้าเครื่องเล่นฉีดน้ําที่มีลักษณะเป็นกระบอกสูบและใช้แรงอัดกระแทกน้ําในกระบอกสูบโดยตรง

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - สั่ง ณ วันที่ 17 กรกฎาคม พ.ศ. 2550

 

ทิพาวดี  เมฆสวรรค์

รัฐมนตรีประจําสํานักนายกรัฐมนตรี

ประธานกรรมการคุ้มครองผู้บริโภค
คําสั่งคณะกรรมการคุ้มครองผู้บริโภค

ที่ 8/2540

เรื่อง ยกเลิกการห้ามขายสีเทียนยี่ห้อ P.P.B.

----------------------------------------------------

          ตามที่คณะกรรมการคุ้มครองผู้บริโภคได้ใช้อํานาจตามมาตรา 36 วรรคสาม แห่งพระราชบัญญัติคุ้มครองผู้บริโภค พ.ศ. 2522 ออกคําสั่ง ที่ 2/2537 เรื่อง ห้ามขายสีเทียนยี่ห้อ LOVE GUITAR ยี่ห้อ funPax ยี่ห้อ P.P.B. และยี่ห้อ NA KAK SUA เป็นการชั่วคราว ลงวันที่ 8 สิงหาคม 2537 โดยเห็นว่าสีเทียนดังกล่าวมีปริมาณของโลหะตะกั่ว และโลหะโครเมี่ยมเกินเกณฑ์ที่กําหนดไว้ตามมาตรฐานผลิตภัณฑ์อุตสาหกรรมสีเทียน ซึ่งอาจเป็นอันตรายต่อผู้บริโภคได้ และให้ผู้ประกอบธุรกิจที่เป็นผู้ขาย ผู้ผลิตเพื่อขาย ผู้สั่งหรือนําเข้ามาในราชอาณาจักรเพื่อขายหรือผู้ซื้อเพื่อขายต่อซึ่งสีเทียน ยี่ห้อ LOVE GUITAR ยี่ห้อ funPax ยี่ห้อ P.P.B. และยี่ห้อ NA KAK SUA ติดต่อสํานักงานคณะกรรมการคุ้มครองผู้บริโภคเพื่อจัดให้มีการทดสอบหรือพิสูจน์ว่าสินค้าสีเทียนดังกล่าวไม่เป็นอันตรายต่อผู้บริโภค และต่อมาได้ออกคําสั่ง ที่ 10/2539 ลงวันที่ 15 พฤศจิกายน 2539 แก้ไขคําสั่งคณะกรรมการคุ้มครองผู้บริโภค ที่ 2/2537 โดยยกเลิกการห้ามการขายสีเทียนยี่ห้อ NA KAK SUA แล้ว นั้น

          บัดนี้ ผู้ผลิตสีเทียนยี่ห้อ P.P.B. ได้ติดต่อสํานักงานคณะกรรมการคุ้มครองผู้บริโภค เพื่อจัดให้มีการทดสอบหรือพิสูจน์สีเทียนยี่ห้อ P.P.B. NON TOXIC ซึ่งปรับปรุงจากสีเทียนยี่ห้อ P.P.B. แล้วผลปรากฏว่า สีเทียนดังกล่าวมีปริมาณโลหะตะกั่วและโลหะโครเมี่ยมไม่เกินเกณฑ์มาตรฐานผลิตภัณฑ์อุตสาหกรรมสีเทียน  ฉะนั้น จึงมีเหตุน่าเชื่อว่าสีเทียนยี่ห้อ P.P.B. ที่มีการแก้ไขปรับปรุงใหม่เป็นยี่ห้อ P.P.B. NON TOXIC นี้ จะไม่เป็นอันตรายต่อผู้บริโภคต่อไป

          อาศัยอํานาจตามมาตรา 36 วรรคสาม แห่งพระราชบัญญัติคุ้มครองผู้บริโภค พ.ศ. 2522 ประธานกรรมการคุ้มครองผู้บริโภค โดยมติคณะกรรมการคุ้มครองผู้บริโภค ที่ 5/2540 เมื่อวันที่ 11 มิถุนายน 2540 จึงมีคําสั่งให้แก้ไขเพิ่มเติมคําสั่งคณะกรรมการคุ้มครองผู้บริโภค ที่ 2/2537 เรื่อง ห้ามขายสีเทียนยี่ห้อ LOVE GUITAR ยี่ห้อ funPax ยี่ห้อ P.P.B. และยี่ห้อ NA KAK SUA เป็นการชั่วคราว ลงวันที่ 8 สิงหาคม 2537 และคําสั่งคณะกรรมการคุ้มครองผู้บริโภค ที่ 10/2539 เรื่อง ยกเลิกการห้ามขายสีเทียน ยี่ห้อ NA KAK SUA ลงวันที่ 15 พฤศจิกายน 2539 โดยให้ยกเลิกการห้ามขายสีเทียน ยี่ห้อ P.P.B. ที่ผลิตตั้งแต่วันที่คําสั่งนี้มีผลบังคับเป็นต้นไปเสีย เพิ่มเติมอีกยี่ห้อหนึ่ง

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - สั่ง ณ วันที่ 30 มิถุนายน พ.ศ. 2540

 

สมัคร  สุนทรเวช

รองนายกรัฐมนตรี

สั่งและปฏิบัติราชการแทน นายกรัฐมนตรี

ประธานกรรมการคุ้มครองผู้บริโภค
คําสั่งคณะกรรมการคุ้มครองผู้บริโภค

ที่ 10/2539

เรื่อง ยกเลิกการห้ามขายสีเทียนยี่ห้อ NA KAK SUA

--------------------------------------------------------

          ตามที่คณะกรรมการคุ้มครองผู้บริโภคได้ใช้อํานาจตามมาตรา 36 วรรคสาม แห่งพระราชบัญญัติคุ้มครองผู้บริโภค พ.ศ. 2522 ออกคําสั่งห้ามขายสีเทียนยี่ห้อ LOVE GUITAR ยี่ห้อ funPax ยี่ห้อ P.P.B. และยี่ห้อ NA KAK SUA เป็นการชั่วคราว ตามคําสั่ง ที่ 2/2537 ลงวันที่ 8 สิงหาคม 2537 โดยเห็นว่าสีเทียนดังกล่าวมีปริมาณของโลหะตะกั่ว และโลหะโครเมี่ยมเกินเกณฑ์ที่กําหนดไว้ตามมาตรฐานผลิตภัณฑ์อุตสาหกรรมสีเทียน ซึ่งอาจเป็นอันตรายต่อผู้บริโภคได้ และให้ผู้ประกอบธุรกิจที่เป็นผู้ขาย ผู้ผลิตเพื่อขาย ผู้สั่งหรือนําเข้ามาในราชอาณาจักรเพื่อขายหรือผู้ซื้อเพื่อขายต่อซึ่งสีเทียน ยี่ห้อ LOVE GUITAR ยี่ห้อ funPax ยี่ห้อ P.P.B. และยี่ห้อ NA KAK SUA ติดต่อสํานักงานคณะกรรมการคุ้มครองผู้บริโภค เพื่อจัดให้มีการทดสอบหรือพิสูจน์ว่าสินค้าสีเทียนดังกล่าวไม่เป็นอันตรายแก่ผู้บริโภค นั้

          บัดนี้ ผู้ผลิตสีเทียนยี่ห้อ NA KAK SUA ได้ติดต่อสํานักงานคณะกรรมการคุ้มครองผู้บริโภค เพื่อจัดให้มีการทดสอบหรือพิสูจน์สีเทียนยี่ห้อ NA KAK SUA NON TOXIC ซึ่งปรับปรุงจากสีเทียนยี่ห้อ NA KAK SUA แล้ว ผลปรากฏว่าสีเทียนดังกล่าวมีปริมาณโลหะตะกั่วและโลหะโครเมี่ยมไม่เกินเกณฑ์มาตรฐานผลิตภัณฑ์อุตสาหกรรมสีเทียน  ฉะนั้น จึงมีเหตุน่าเชื่อว่าสีเทียนยี่ห้อ NA KAK SUA ที่มีการแก้ไขปรับปรุงใหม่เป็นยี่ห้อ NA KAK SUA NON TOXIC นี้ จะไม่เป็นอันตรายต่อผู้บริโภคต่อไป

          อาศัยอํานาจตามมาตรา 36 วรรคสาม แห่งพระราชบัญญัติคุ้มครองผู้บริโภค พ.ศ. 2522 ประธานคณะกรรมการคุ้มครองผู้บริโภค โดยมติคณะกรรมการคุ้มครองผู้บริโภค ในการประชุมครั้งที่ 5/2539 เมื่อวันที่ 17 ตุลาคม 2539 จึงมีคําสั่งให้แก้ไขคําสั่งคณะกรรมการคุ้มครองผู้บริโภค ที่ 2/2537 เรื่อง ห้ามขายสีเทียนยี่ห้อ LOVE GUITAR ยี่ห้อ funPax ยี่ห้อ P.P.B. และยี่ห้อ NA KAK SUA เป็นการชั่วคราว ลงวันที่ 8 สิงหาคม 2537 โดยให้ยกเลิกการห้ามขายสีเทียนเฉพาะยี่ห้อ NA KAK SUA ที่ผลิตตั้งแต่วันที่คําสั่งนี้มีผลบังคับเป็นต้นไป เสีย

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - สั่ง ณ วันที่ 15 พฤศจิกายน พ.ศ. 2539

 

สมัคร  สุนทรเวช

รองนายกรัฐมนตรี

สั่งและปฏิบัติราชการแทน นายกรัฐมนตรี

ประธานคณะกรรมการคุ้มครองผู้บริโภค